CELEX: 32016D0041(01)
Language: fi
Date: 2016-11-16 00:00:00
Title: Euroopan keskuspankin päätös (EU) 2017/934, annettu 16 päivänä marraskuuta 2016, valvottavien yhteisöjen merkittävyyttä koskeviin päätöksiin liittyvän toimivallan siirtämisestä (EKP/2016/41)

1.6.2017   
            
            
               FI
            
            
               Euroopan unionin virallinen lehti
            
            
               L 141/18
            
         EUROOPAN KESKUSPANKIN PÄÄTÖS (EU) 2017/934,
   annettu 16 päivänä marraskuuta 2016,
   valvottavien yhteisöjen merkittävyyttä koskeviin päätöksiin liittyvän toimivallan siirtämisestä (EKP/2016/41)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 (1) ja erityisesti sen 6 artiklan,
   ottaa huomioon valvontatehtäviä koskevien säädösten päätöksentekovaltuuksien siirtämistä koskevista yleisistä säännöistä (EU) 2017/933 (EKP/2016/40) (2)16 päivänä marraskuuta 2016 annetun Euroopan keskuspankin päätöksen ja erityisesti sen 4 artiklan,
   sekä katsoo seuraavaa:
   
               (1)
            
            
               Asetuksen (EU) N:o 1024/2013 6 artiklan 4 kohdassa vahvistetaan perusteet, joiden mukaan luottolaitos, rahoitusalan holdingyhtiö tai rahoitusalan sekaholdingyhtiö luokitellaan merkittäväksi valvottavaksi yhteisöksi. Merkittävyyden määrittelemistä koskevat perusteet on täsmennetty yksityiskohtaisemmin Euroopan keskuspankin asetuksen (EU) N:o 468/2014 (EKP/2014/17) (3) IV osassa.
            
         
               (2)
            
            
               Asetuksen (EU) N:o 468/2014 (EKP/2014/17) 39 artiklan mukaan valvottava yhteisö katsotaan merkittäväksi, jos Euroopan keskuspankki (EKP) näin päättää asianomaiselle valvottavalle yhteisölle osoitetussa päätöksessä. Kyseisen asetuksen 40 artiklassa säädetään, että jos yksi tai useampi valvottava yhteisö kuuluu valvottavaan ryhmittymään, merkittävyyden määrittämisen perusteet määritetään korkeimmalla konsolidointitasolla osallistuvissa jäsenvaltioissa, ja kukin valvottava yhteisö määritellään merkittäväksi näiden perusteiden mukaisesti.
            
         
               (3)
            
            
               Asetuksen (EU) N:o 468/2014/17 (EKP/2014/17) 43 artiklan 3 kohdan mukaan EKP voi milloin tahansa merkityksellisiä tietoja saatuaan tarkastella uudelleen, täyttääkö valvottava yhteisö merkittävyyden perusteet.
            
         
               (4)
            
            
               Merkittävyyttä koskevat uudet päätökset olisi jätettävä tämän päätöksen soveltamisalan ulkopuolelle. Merkittävyyttä koskevaan päätökseen tehtyjen muutosten ei tulisi rajoittaa asetuksen (EU) N:o 1024/2013 22 artiklan eikä asetuksen (EU) N:o 468/2014 (EKP/2014/17) III osan 2 osaston soveltamista.
            
         
               (5)
            
            
               Delegoidulla päätöksellä ei tulisi tehdä merkittävyyttä koskevan päätöksen muutosta, jolla lakkautetaan merkittävän valvottavan yhteisön tai merkittävän valvottavan ryhmittymän luokittelu merkittäväksi asetuksen (EU) N:o 468/2014 (EKP/2014/17) 70 artiklan nojalla.
            
         
               (6)
            
            
               EKP joutuu kaikkien merkittävien valvottavien yhteisöjen toimivaltaisena viranomaisena yhteisessä valvontamekanismissa tekemään joka vuosi huomattavan määrän päätöksiä, joilla muutetaan merkittävyyttä koskevia olemassa olevia päätöksiä. EKP:n päätöksentekoelinten toimintakyvyn varmistamiseksi tarvitaan merkittävyyttä koskevia päätöksiä muuttavien päätösten tekemistä koskeva delegointipäätös. Euroopan unionin tuomioistuin on vahvistanut, että toimivaltuuksien delegoiminen voi olla välttämätöntä, jotta viranomainen, jonka on tehtävä huomattava määrä päätöksiä, pystyy hoitamaan tehtävänsä. Vastaavasti Euroopan unionin tuomioistuin on vahvistanut, että kaikissa institutionaalisissa järjestelmissä on olemassa periaate, jonka mukaan on tarpeen varmistaa päätöksentekoelimen toimintakyky. (4) Delegointipäätös on tarpeen päätöksentekomenettelyn helpottamiseksi merkittävyyttä koskevien päätösten muutosten osalta.
            
         
               (7)
            
            
               Päätöksentekovallan siirtämisen pitäisi olla vähäistä ja oikeasuhteista, ja sen pitäisi perustua täsmennettyihin perusteisiin. Koska valvottavan ryhmittymän merkittävyyttä koskevat päätökset sisältävät luettelon yhteisöistä, jotka sisältyvät merkittävään valvottavaan yhteisöön, tällaisten täsmennettyjen perusteiden olisi liityttävä merkittävän valvottavan yhteisön kokoonpanon tai toiminimen muutokseen, ja niiden pitäisi olla perusteltuja ja suhteellisuusperiaatteen mukaisia.
            
         
               (8)
            
            
               Päätöksessä (EU) 2017/933 (EKP/2016/40) täsmennetään tiettyjen valvontapäätösten antamisessa noudatettava menettely sekä henkilöt, joille päätöksentekovaltaa voidaan siirtää. Kyseinen päätös ei vaikuta EKP:n valvontatehtävien hoitoon eikä valvontaelimen toimivaltaan esittää EKP:n neuvostolle valmiita päätösluonnoksia.
            
         
               (9)
            
            
               Jos tässä päätöksessä vahvistetut delegoidun päätöksen antamisen edellytykset eivät täyty, merkittävyyttä koskevan päätöksen muutokset olisi tehtävä asetuksen (EU) N:o 1024/2013 26 artiklan 8 kohdan ja päätöksen EKP/2004/2 (5) 13 g artiklan mukaisessa vastustamattajättämismenettelyssä. Tämän päätöksen ei tulisi vaikuttaa EKP:n valvontatehtävien hoitoon eikä valvontaelimen toimivaltaan esittää EKP:n neuvostolle valmiita päätösluonnoksia.
            
         
               (10)
            
            
               EKP:n valvontapäätökset voidaan käsitellä uudelleen siten kuin asetuksen (EU) N:o 1024/2013 24 artiklassa säädetään ja päätöksessä EKP/2014/16 (6) on täsmennetty. Tällaisen uudelleenkäsittelyn yhteydessä valvontaelimen pitäisi ottaa huomioon oikaisulautakunnan lausunto ja toimittaa EKP:n neuvostolle uusi päätösluonnos vastustamattajättämismenettelyssä,
            
         ON HYVÄKSYNYT TÄMÄN PÄÄTÖKSEN:
   1 artikla
   Määritelmät
   Tässä päätöksessä tarkoitetaan:
   
               1)
            
            
               ’merkittävyyttä koskevan päätöksen muutoksella’ asetuksen (EU) N:o 468/2014 (EKP/2014/17) 43 artiklan 3 kohdan tai 52 artiklan 1 kohdan mukaisen merkittävyyden uudelleentarkastelun seurauksena annettua päätöstä, jolla muutetaan tai kumotaan EKP:n päätös, jolla valvottava yhteisö tai valvottava ryhmittymä on asetuksen (EU) N:o 1024/2013 6 artiklan 4 kohdassa tarkoitetulla tavalla luokiteltu merkittäväksi
            
         
               2)
            
            
               ’rahaliittoon osallistuvalla jäsenvaltiolla’ asetuksen (EU) N:o 1024/2013 2 artiklan 1 kohdassa määriteltyä rahaliittoon osallistuvaa jäsenvaltiota;
            
         
               3)
            
            
               ’merkittävällä valvottavalla yhteisöllä’ asetuksen (EU) N:o 468/2014 (EKP/2014/17) 2 artiklan 16 kohdassa määriteltyä merkittävää valvottavaa yhteisöä;
            
         
               4)
            
            
               ’valvottavalla yhteisöllä’ asetuksen (EU) N:o 468/2014 (EKP/2014/17) 2 artiklan 20 kohdassa määriteltyä valvottavaa yhteisöä,
            
         
               5)
            
            
               ’valvottavalla ryhmittymällä’ asetuksen (EU) N:o 468/2014 (EKP/2014/17) 2 artiklan 21 kohdassa määriteltyä valvottavaa ryhmittymää,
            
         
               6)
            
            
               ’merkittävällä valvottavalla ryhmittymällä’ asetuksen (EU) N:o 468/2014 (EKP/2014/17) 2 artiklan 22 kohdassa määriteltyä merkittävää valvottavaa ryhmittymää,
            
         
               7)
            
            
               ’delegoidulla päätöksellä’ sellaisen toimivallan siirron nojalla tehtyä päätöstä, jonka EKP:n neuvosto on tehnyt päätöksen (EU) 2017/933 (EKP/2016/40) mukaisesti,
            
         
               8)
            
            
               ’yksikönpäälliköillä’ EKP:n yksiköiden päälliköitä, joille on siirretty toimivalta tehdä muutoksia merkittävyyttä koskeviin päätöksiin.
            
         2 artikla
   Merkittävyyttä koskevien päätösten muuttamista koskevan toimivallan siirto
   1.   EKP:n neuvosto siirtää päätöksen (EU) 2017/933 (EKP/2016/40) 4 artiklan mukaisesti toimivallan muuttaa merkittävyyttä koskevia päätöksiä yksikönpäälliköille, jotka johtokunta on kyseisen päätöksen 5 artiklan mukaisesti nimittänyt.
   2.   Merkittävyyttä koskevaa päätöstä voidaan muuttaa delegoidulla päätöksellä ainoastaan, jos 3 artiklassa vahvistetut delegoitujen päätösten antamista koskevat perusteet täyttyvät.
   3 artikla
   Delegoidun päätöksen antamista koskevat perusteet
   1.   Merkittävyyttä koskevan päätöksen muutos, jolla merkittävään ryhmittymään kuuluva yhteisö luokitellaan merkittäväksi, tehdään delegoidulla päätöksellä, jos merkittävyyden määrittämisen perusteet täyttyvät edelleen merkittävän valvottavan ryhmittymän osalta korkeimmalla konsolidointitasolla osallistuvissa jäsenvaltioissa asetuksen (EU) N:o 468/2014 (EKP/2014/17) IV osassa vahvistettujen säännösten mukaisesti.
   2.   Merkittävyyttä koskevan päätöksen muutos, jolla merkittävään ryhmittymään kuuluvan valvottavan yhteisön luokittelu merkittäväksi yhteisöksi lakkaa, tehdään delegoidulla päätöksellä, jos merkittävyyden määrittämisen perusteet täyttyvät edelleen merkittävän valvottavan ryhmittymän osalta korkeimmalla konsolidointitasolla osallistuvissa jäsenvaltioissa asetuksen (EU) N:o 468/2014 (EKP/2014/17) IV osassa vahvistettujen säännösten mukaisesti, vaikka valvottavaa yhteisöä ei enää luokitella merkittäväksi.
   3.   Merkittävyyttä koskevan päätöksen muutos, jolla merkittävän valvottavan yhteisön tai merkittävän valvottavan ryhmittymän luokittelu merkittäväksi lakkaa, tehdään delegoidulla päätöksellä ainoastaan, jos perusteet merkittävyyden määrittämiselle korkeimmalla konsolidointitasolla osallistuvissa jäsenvaltioissa asetuksen (EU) N:o 468/2014 (EKP/2014/17) IV osassa vahvistettujen säännösten mukaisesti eivät enää täyty.
   4.   Merkittävyyttä koskevan päätöksen muutos, jolla muutetaan merkittävän valvottavan yhteisön toiminimi, tehdään delegoidulla päätöksellä ainoastaan, jos muita valvottavan yhteisön luokittelun kannalta merkityksellisiä tietoja ei ole annettu EKP:lle.
   5.   Jos asianomainen valvottava yhteisö tai valvottava ryhmittymä on luokiteltu merkittäväksi asetuksen (EU) N:o 468/2014 (EKP/2014/17) 59 artiklan nojalla, merkittävyyttä koskevaa päätöstä ei saa muuttaa delegoidulla päätöksellä.
   6.   Jos EKP vastaanottaa kirjallisen lausuman, jossa riitautetaan valvottavan yhteisön luokittelu merkittäväksi tai vähemmän merkittäväksi, merkittävyyttä koskevaa päätöstä ei saa muuttaa delegoidulla päätöksellä.
   4 artikla
   Voimaantulo
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Frankfurt am Mainissa 16 päivänä marraskuuta 2016.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 287, 29.10.2013, s. 63.
   
      (2)  Katso tämän virallisen lehden sivu 14
   
      (3)  Euroopan keskuspankin asetus (EU) N:o 468/2014, annettu 16 päivänä huhtikuuta 2014, kehyksen perustamisesta YVM:n puitteissa tehtävälle yhteistyölle Euroopan keskuspankin ja kansallisten toimivaltaisten viranomaisten välillä sekä kansallisten nimettyjen viranomaisten kanssa (YVM-kehysasetus) (EKP/2014/17) (EUVL L 141, 14.5.2014, s. 1).
   
      (4)  Euroopan unionin tuomioistuimen tuomio, annettu 23 päivänä syyskuuta 1986, Chemie BV ja AKZO Chemie UK Ltd v Commission, 5/85, ECLI:EU:C:1986:328, 37 kohta, ja Euroopan unionin tuomioistuimen tuomio 26 päivänä toukokuuta 2005, Carmine Salvatore Tralli v EKP, C-301/02 P, ECLI:EU:C:2005:306, 59 kohta.
   
      (5)  Päätös EKP/2004/2, tehty 19 päivänä helmikuuta 2004, Euroopan keskuspankin työjärjestyksen hyväksymisestä (EUVL L 80, 18.3.2004, s. 33).
   
      (6)  Päätös EKP/2014/16, tehty 14 päivänä huhtikuuta 2014, oikaisulautakunnan perustamisesta ja sen toimintasäännöistä (EUVL L 175, 14.6.2014, s. 47).